ธปท.ลงนามจีนใช้สภาพคล่องหยวน-บาท
ธปท.ลงนามความตกลงทวิภาคีแลกเปลี่ยนเงินตราสกุลหยวนและบาท รวมทั้งแต่งตั้งธนาคารชำระดุลเงินหยวนในประเทศไทย
29 ต.ค. 2565

ธปท.ลงนามความตกลงทวิภาคีแลกเปลี่ยนเงินตราสกุลหยวนและบาท รวมทั้งแต่งตั้งธนาคารชำระดุลเงินหยวนในประเทศไทย
เมื่อวันที่ 22 ธ.ค. นายประสาร ไตรรัตน์วรกุล ผู้ว่าการ ธนาคารแห่งประเทศไทย (ธปท.) ได้ร่วมลงนามในความตกลงทวิภาคี เพื่อแลกเปลี่ยนเงินตราสกุลหยวนและบาท และบันทึกความเข้าใจว่าด้วยการแต่งตั้งธนาคารชำระดุลเงินหยวนในประเทศไทย กับ นางหู เสี่ยวเหลียน ผู้ว่าการธนาคารกลางแห่งสาธารณรัฐประชาชนจีน ณ กรุงปักกิ่ง สาธารณรัฐประชาชนจีน ระหว่างการเยือนจีนอย่างเป็นทางการของ ฯพณฯ พลเอก ประยุทธ์ จันทร์โอชา นายกรัฐมนตรี โดยความตกลงทวิภาคีเพื่อแลกเปลี่ยนเงินตราสกุลหยวนและบาท (Bilateral Swap Agreement) ฉบับนี้ เป็นการลงนามแทนฉบับเดิมที่หมดอายุลงเมื่อวันที่ 22 ธ.ค.2557 นี้ หลังครบกำหนด 3 ปี ตามวงเงินที่ตกลงกันไว้ที่ 7 หมื่นล้านหยวน หรือ ประมาณ 3.7 แสนล้านบาทเช่นเดิม
ทั้งนี้ การทำธุรกรรมแลกเปลี่ยนเงินตราสกุลหยวนและบาทระหว่าง ธปท. และธนาคารกลางจีนครั้งนี้ จะช่วยให้ธนาคารกลางทั้งสอง สามารถเข้าถึงแหล่งสภาพคล่องเงินสกุลท้องถิ่นระหว่างกันได้มากขึ้น สร้างความเชื่อมั่นแก่ภาคธุรกิจและสถาบันการเงินในการใช้เงินสกุลหยวนและบาทในการค้าและการลงทุนระหว่างกัน รองรับการขยายตัวของเศรษฐกิจไทยและจีนที่จะขยายตัวมากขึ้นในอนาคต
นอกจากนี้ ยังได้มีการแต่งตั้งธนาคารชำระดุลเงินหยวนในประเทศไทยจะทำให้ไทยสามารถเข้าถึงแหล่งสภาพคล่องเงินหยวนของจีนได้มากขึ้น ซึ่งจะช่วยให้ธนาคารพาณิชย์ไทยสามารถลดต้นทุนในการทำธุรกรรมเงินหยวน และเพิ่มประสิทธิภาพในการทำธุรกรรมระหว่างประเทศไทยและจีนได้ด้วย โดยขั้นตอนต่อไปธนาคารกลางจีนจะเป็นผู้พิจารณาและประกาศแต่งตั้งธนาคารพาณิชย์จีนในประเทศไทยในการทำหน้าที่ชำระดุลเงินหยวนในประเทศไทย